SET ท้ายตลาดเลือดสาด! ทรุดต่อ 20 จุด หลุด 1,800 จุด รับแรงขาย MAKRO-CPALL พ่วงกลุ่มแบงก์
SET ท้ายตลาดเลือดสาด! ทรุดต่อ 20 จุด หลุด 1,800 จุด รับแรงขาย MAKRO-CPALL พ่วงกลุ่มแบงก์ ณ เวลา 16.25 น. อยู่ที่ 1,782.03 จุด ลบ 19.56 จุด หรือ 1.09% สูงสุดที่ 1,802.71 จุด ต่ำสุดที่ 1,782.07 จุด มูลค่าการซื้อขาย 6.66 หมื่นล้านบาท
28 มี.ค. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 16.25 น. อยู่ที่ 1,782.03 จุด ลบ 19.56 จุด หรือ 1.09% สูงสุดที่ 1,802.71 จุด ต่ำสุดที่ 1,782.07 จุด มูลค่าการซื้อขาย 6.66 หมื่นล้านบาท

สำหรับปัจจัยที่ส่งผลให้ดัชนีปรับตัวลดลงอย่างหนักในวันนี้ มาจากแรงขายในหุ้น CPALL-MAKRO และกลุ่มธนาคาร
นายอดิศักดิ์ ผู้พิพัฒน์หิรัญกุล นักกลยุทธ์การลงทุน บล.ธนชาต กล่าวว่า ตลาดหุ้นไทยเช้านี้อ่อนตัวลงในทิศทางเดียวกับตลาดหุ้นในภูมิภาคเอเชียที่ต่างติดลบ ตามดาวโจนส์ที่ปรับตัวลงมาก ซึ่งมองปัจจัยนอกประเทศยังมีความไม่แน่นอนอยู่ และคาดเดาไม่ได้ ทั้งเรื่องสงครามการค้าสหรัฐฯ-จีน, เรื่องของเฟชบุ๊ก เป็นต้น
สำหรับตลาดหุ้นไทยเช้านี้ได้รับแรงกดดันจาก CPALL ขายหุ้น MAKRO ในราคาต่ำกว่ากระดานผ่านรายการบิ๊กล็อต ซึ่งทำให้หุ้น MAKRO ปรับตัวลงค่อนข้างมาก และก็เป็นหุ้นที่มีมาร์เก็ตแคปใหญ่ด้วย นอกจากนี้ยังได้รับแรงกดดันจากหุ้นในกลุ่มแบงก์ที่ปรับตัวลงทั้งกลุ่ม หลังจากที่ SCB ได้พยายามจะดึงลูกค้าทำให้ไม่เก็บค่าธรรมเนียม และทาง KBANK ก็ทำตาม ตรงนี้เป็น Dowonside risk ที่อาจทำให้กำไรหดตัวได้
แนวโน้มการลงทุนในช่วงบ่ายนี้ นายอดิศักดิ์ กล่าวว่า ราคาหุ้นที่ปรับตัวลงมากเป็นโอกาสที่จะเข้าทยอยซื้อเก็บได้ โดยให้มองที่ Valuation ที่ยังไม่แพงเกินไป พร้อมให้ติดตามผลการประชุมคณะกรรมการนโยบายการเงิน (กนง.) บ่ายนี้ ซึ่งก็คาดว่าจะยังคงอัตราดอกเบี้ยต่อไป
พร้อมให้แนวรับ 1,788 จุด ส่วนแนวต้าน 1,802-1,810 จุด
10 หุ้นดันดัชนีบ่ายนี้

โดยหากจาก Impact จะเห็นได้ว่าหุ้นที่กดดัชนีคือ MAKRO ที่ปรับตัวลดลง 2.76 จุด ขณะที่ CPALL ลดลง 2 จุด ส่วนกลุ่มธนาคาร ได้แก่ KBANK ปรับตัวลดลง 2.16 จุด SCB ลดลง 1.19 จุด KTB ลดลง 0.55 จุด และ BAY ลดลง 0.54 จุด จึงถือเป็นหุ้นที่กดดัชนีหลักๆในช่วงบ่ายนี้
 